text: Broarbejde lukker motorvejsrampe
  05 juli 2012 kl. 14.28
  Arbejdet med en helt ny bro over motorvejen skaber trafikale problemer syd for Vejle i de næste to weekender. Motorvejsrampen for den sydgående trafik bliver lukket i kortere perioder.
  Det er støbeforskallingen på den nye bro ved Grønlandsvej syd for Vejle - mellem Vejle Syd og rastepladsen i Skærup - der skal fjernes. 
  Broen er bygget, hvor der i fremtiden skal være en ny frakørsel til en ny omfartsvej.
  
  I nattetimerne
  I løbet af juli vil der være perioder, hvor der kun er et spor farbart i hver retning i aften- og nattetimerne. 
  - Når vi fjerner forskallingen på den nystøbte bro og i øvrigt laver anlægsarbejde, må det selvfølgelig ikke gå ud over trafikanternes sikkerhed, og derfor lukker vi både rampe og spor, forklarer projektleder i Vejdirektoratet Robin Højen Madsen. Men vi har valgt at udføre arbejdet om aftenen og natten, så trafikanterne generes mindst muligt. Desuden foregår rampelukningen i weekenden og i ferien, så den travle hverdagstrafik i hvert fald ikke generes.
  